**„Savaitė be patyčių“ Rietavo Lauryno Ivinskio gimnazijoje**

Š. m. kovo 14-20 dienomis jau septintą kartą rengiama „Veiksmo savaitė be patyčių“. Vaikų linija inicijuoja akciją, prie kurios prisijungė ir mūsų gimnazija. Kaip teigia Vaikų linijos atstovai, akcija nėra rengiama tik tam, kad kažką nuveiktume per šią savaitę, o paskui užmirštume patyčias iki kitų metų. Su patyčiomis turime dirbti kasdien, o už tai esame atsakingi mes – suaugusieji. Turime patyčias atpažinti ir reaguoti nedelsiant, negalvodami, kad tai praeis savaime.

Veiksmo savaitės metu per klasės valandėles, per dorinio ugdymo pamokas su mokiniais buvo kalbama apie patyčias, kaip reaguoti susidūrus su patyčiomis, o svarbiausia neužsisklęsti ir nekentėti tyloje. Į pokalbius patyčių prevencijos klausimais buvo pakviesti gimnazijos mokytojai, tėvai bei aptarnaujantis personalas. Pokalbių metu buvo akcentuota, kad tik tinkamai reaguodami į patyčių atvejus galėsime bent iš dalies sumažinti skriaudžiamų vaikų skaičių ir padėti skriaudėjui, nes jam taip pat reikalinga pagalba.

Mokiniai gimnazijoje sukūrė simbolinį „Gerumo medį“, kuris prasiskleidė beržo lapeliais su užrašais, skatinančiais būti draugiškiems. Gražiai veiksmo savaitę užbaigė teatro studija, vadovaujama B. Butkuvienės. Jaunieji aktoriai gimnazijos bendruomenę sukvietė į A. Liepienės spektaklį „Baltoji skruzdėlytė“. Spektaklio metu ne vienas galėjo pamąstyti, kaip sunku būti atstumtam, nemylimam vien dėl to, kad tu kitoks.

Psichologė Loreta Vaškelytė-Lukoševičienė

Socialinė pedagogė Jūratė Jonikienė